stanford-oval/wikipedia huggingface dataset:
הנרי הדסון
קורות חיים

בשנת 1607 הפליג הדסון בספינתו "הופוול" (באנגלית: "Hopewell" – התקווה הטובה) בניסיון למצוא את המעבר הצפון-מערבי לאסיה דרך האוקיינוס הארקטי לאורך חופי צפון קנדה ממזרח למערב. המסע מומן על ידי החברה המוסקבאית שניתן לה צו מלכותי המסמיך אותה לצאת למסעות מסוג זה. ביוני שבאותה שנה הגיע לחופי גרינלנד והחל להפליג צפונה תוך מיפוי חופי האי. ב-17 ביוני הגיע לקצה איי סבאלברד ולמרחק של 577 מיילים ימיים מהקוטב הצפוני, אולם בשל הים הקפוא לא הצליח להתקדם צפונה ושב לאנגליה. בדרכו חזרה גילה את האי יאן מאיין.
בשנת 1608 ניסה הדסון בשנית לגלות את המעבר, בעוברו בקרבת חופי נורווגיה אולם נכשל שנית בשל הים הקפוא, והחברה המממנת החליטה להפסיק את החיפושים. הדסון, שרצה להמשיך ולנסות למצוא את המעבר, פנה לחברת הודו המזרחית ההולנדית למימון מסעותיו. החברה מימנה את מסעו על הספינה "הלווה מאן" (Halve Maen בהולנדית: "חצי הירח"). הספינה הפליגה צפונה ומזרחה והגיעה בתחילת יולי לניופאונדלנד. הוא חקר את חופי צפון אמריקה, בעיקר את אזורי מנהטן, מיין וקייפ קוד, והיה האירופאי הראשון שמיפה אזורים אלה (אף שהיה זה ג'ובאני דה וראצאנו שגילה אותם בשנת 1524 בעוברו מרחוק). הדסון היה האירופאי הראשון ששט במעלה נהר הדסון, הקרוי על שמו. ההולנדים, מממני הפרויקט, הכריזו על האזור שמופה כמושבה שלהם בשם ניו אמסטרדם.
בשובו לאנגליה, לנמל דארטמות' (אנ'), נאסר הדסון על עבירה של שיט תחת דגל זר, דבר אסור על פי חוקי אנגליה, אך שוחרר לאחר זמן קצר. בשנת 1610 השיג הדסון מימון למסע מחקר נוסף – הפעם תחת דגל אנגלי. המממנות היו חברת וירג'יניה (אנ') וחברת הודו המזרחית הבריטית. הפעם הפליג הדסון בספינה "דיסקברי" (אנ'). הוא הפליג צפונה והגיע לאיסלנד ב-11 במאי 1610, ולגרינלנד ב-4 ביוני, והיה הראשון שהפליג לאורך חופה המערבי של גרינלנד. הדסון היה סבור שגילה את המעבר הצפון-מערבי, וב-25 הגיע למצר הדסון (הקרוי על שמו) בקצה הצפוני של לברדור. הדסון הפליג לאורך החוף הדרומי של המצר וב-2 באוגוסט הפליג לתוך מפרץ הדסון (הקרוי אף הוא על שמו). בחודשים שלאחר מכן חקר ומיפה את המפרץ. בנובמבר קפאו המים וספינתו נלכדה במפרץ ג'יימס (אנ'), בה העביר הצוות את החורף. לאחר שהמים הפשירו, ובניגוד לרצונו של הדסון להמשיך ולחקור את האזור, רצה הצוות לשוב לאנגליה. הצוות מרד ביולי 1611 והשאיר את הדסון, בנו וצוות קטן בסירה קטנה. הם לא נראו שוב. יש סברות שהסירה טבעה, אולם ישנן סברות שהסירה הגיעה עד נהר אוטווה.
מפת מסעות הדסון 1610–1611
ניו ג'רזי דווילס

ניו ג'רזי דווילס (באנגלית: New Jersey Devils) היא קבוצת הוקי קרח מקצוענית מניוארק, ניו ג'רזי, ארצות הברית, המשחקת בליגת ה-NHL בה היא חברה בבית המטרופוליטני שבחטיבה המזרחית.
הקבוצה נוסדה בקנזס סיטי ב-1974 והצטרפה ל-NHL בעונת 1974/75 תחת השם קנזס סיטי סקאוטס, עברה ב-1976 לדנוור כקולורדו רוקיז, וב-1982 עברה לניו ג'רזי.
הדווילס זכו שלוש פעמים בגביע סטנלי, האחרונה שבהן ב-2003.
היסטוריה > 1974 - 1982: ימי קנזס סיטי ודנוור

קנזס סיטי סקאוטס קמה ב-1974 כחלק מהתרחבות ב-NHL שכללה גם את וושינגטון קפיטלס. השם המקורי שנבחר לקבוצה היה "מוהוקס" - שם שנגזר מקיצור הדואר של מיזורי (MO) ומכינוי מקובל לקנזס (Jayhawkers), כדי לסמן את היותה של קנזס סיטי רבתי מפוצלת בין שתי המדינות. התנגדות של שיקגו בלאקהוקס, שטענה שהשם דומה מדי לשמה, הכריחה את המייסדים לחפש שם אחר. הם בחרו בשם "סקאוטס" על שם פסל הגשש (סקאוט), אחד האתרים המפורסמים בעיר. הפסל הופיע גם בלוגו הקבוצה. הקבוצה שיחקה את משחקיה הביתיים ב"קמפר ארנה", האולם שאירח גם את קבוצת ה-NBA קנזס סיטי קינגס.
הקבוצה לא הצליחה להכות שורשים בקנזס סיטי, הן מההיבט המקצועי והן מהיבט הקשר לקהילה. בשתי עונותיה בעיר סיימה הקבוצה עם מאזנים גרועים, כאשר בעונה השנייה - עונת 1975/76 - השיגו מאזן של 12 ניצחונות לעומת 56 הפסדים ו-12 תיקו. עד היום זהו המאזן הגרוע ביותר של הקבוצה, כולל התקופות בדנוור ובניו ג'רזי. ב-27 המשחקים האחרונים של העונה לא ניצחה הקבוצה ולו במשחק אחד.
עם תום העונה, כאשר התברר שלמשחקי הקבוצה נמכרו 2000 מנויים עונתיים בלבד לעונה הבאה, בחרו בעלי הקבוצה למכור אותה.
ה-NHL, שכבר תכננה התרחבות נוספת לדנוור ולסיאטל, ביטלה את תוכנית ההתרחבות כאשר הסקאוטס נמכרו לבסוף למשקיעים שהעבירו אותה לדנוור תחת השם "קולורדו רוקיז", על שם הרי הרוקי בהם ממוקמת דנוור.
הרוקיז שיחקו בדנוור שש עונות, כאשר האולם הביתי שלהם היה "מקניקולס ארנה" אותו חלקו עם קבוצת ה-ABA, ולאחר מכן ה-NBA, דנוור נאגטס.
בדנוור לא השתנה מצבה המקצועי של הקבוצה באופן ניכר. מתוך שש העונות היא עלתה לפלייאוף רק פעם אחת, בעונת 1977/78, וגם זאת למרות מאזן רע מאוד של 19 ניצחונות לעומת 40 הפסדים ו-21 תיקו. רק הבית החלש שבו שיחקה סייע לה לעלות לפלייאוף מהמקום השני בו. בפלייאוף נוצחו הרוקיז בסיבוב הראשון על ידי פילדלפיה פליירס. השחקנים הבולטים בשורותיהם באותה תקופה היו רנה רובר, שחקן וותיק שהיה קודם לכן כוכב גדול בבאפלו סייברס, והצעיר לני מקדונלד שהפך מאוחר יותר לכוכב על במדי קלגרי פליימס.
היסטוריה > 1982 - 1993: התבססות ועלייה לצמרת

עם המעבר לניו ג'רזי בקיץ 1982 נערך סקר אוהדים לבחירת שמה. האוהדים בחרו ברוב גדול את השם "דווילס" (Devils - "שדים"), על שמו של "השד מג'רזי", יצור מיתולוגי שחי כביכול ביערות שבדרום המדינה. הקבוצה התמקמה בעיר מזרח רד'רפורד, באולם "ברנדן בירן ארנה" שהיה מוכר יותר בשם האזור בו ניצב, "מדולנדס" (Meadowlands). ניצחון הבכורה שלהם הושג מול מי שתהפוך ליריבה הגדולה שלהם, ניו יורק ריינג'רס.
חמש העונות הראשונות בניו ג'רזי היו קשות מאוד לקבוצה, כשבכולן סיימה אחרונה בבית שלה. עם זאת, המאזנים של הקבוצה הלכו והשתפרו, והקבוצה בנתה את עצמה עם בחירות דראפט טובות ובראשן החלוצים פט ורביק וקירק מאלר.
לקראת עונת 1987/88 הפתיעו הדווילס כשמינו את לו למוריילו, מאמן מצליח בליגת המכללות NCAA, לנשיא ומנהל הקבוצה. למוריילו היה חסר ניסיון באימון או ניהול קבוצה מקצוענית. למרות זאת, למוריילו הצליח בבחירותיו כשבחר בדראפט את הכוכב הצעיר ברנדן שאנהן ומינה את המאמן ג'ים שנפלד במהלך העונה. העונה הפכה למוצלחת ביותר של הקבוצה עד אז, בניצוחם של ורביק (46 שערים) ומאלר (37 שערים). עם ניצחון במשחק האחרון של העונה הרגילה הצליחו הדווילס לעלות לפלייאוף בפעם השנייה בתולדותיהם, והראשונה מאז המעבר לניו ג'רזי, על חשבונה של היריבה הגדולה, הריינג'רס. לראשונה בהיסטוריה של הקבוצה - כולל ימי קנזס סיטי ודנוור - היא סיימה את העונה הרגילה במאזן חיובי.
בפלייאוף הפתיעו הדווילס את ניו יורק איילנדרס וניצחו, לראשונה מאז היווסדם בקנזס סיטי, סדרת פלייאוף. הסדרה הבאה, מול וושינגטון קפיטלס, הסתיימה בניצחון בשבעה משחקים והדווילס עלו לגמר חטיבת "נסיך ויילס" (כיום החטיבה המזרחית).
בגמר החטיבתי נוצחו הדווילס על ידי בוסטון ברואינס בשבעה משחקים, כאשר אחרי המשחק השלישי נרשמה תקרית בה תקף המאמן שנפלד מילולית בצורה חריפה את השופט במשחק. השופט, שנפל אל הקרח, טען ששנפלד גם דחף אותו. הליגה השעתה את שנפלד מהמשחק הרביעי, והדווילס, בצעד חסר תקדים, פנו אל מחוץ לגופי המשמעת של הליגה וערערו לבית המשפט העליון של ניו ג'רזי, שהפך את ההחלטה. במחאה, החליטו שופטי המשחק הרביעי לא לשפוט בו, והמשחק שוחק לבסוף עם שופטים מחליפים שגויסו אד הוק. לאחר שהתקיים שימוע לקבוצה היא נקנסה, ושנפלד הושעה ממשחק אחר בהמשך הסדרה.
בעונת 1988/89 חזרה הקבוצה לסורה והחמיצה את העלייה לפלייאוף.
עונת 1989/90 הייתה משמעותית בעיקר לחלק ההגנתי של הקבוצה. נפילת מסך הברזל הביאה לקבוצה שלושה מהמגינים הטובים בעולם, מגיני נבחרת ברית המועצות - ויאצ'סלב פטיסוב, סרגיי סטריקוב ואלכסיי קסטונוב. הדווילס חזרו לפלייאוף, אך נוצחו בסיבוב הראשון על ידי וושינגטון קפיטלס. עונת 1990/91 הסתיימה בצורה דומה, עם הפסד בסיבוב הראשון לפיטסבורג פינגווינס אחרי שהדווילס שמטו יתרון 3:2 בסדרה.
לעונת 1991/92 התייצבו הדווילס ללא ברנדן שאנהן, אך עם רכש שהתגלה כמשמעותי הרבה יותר - סקוט סטיבנס, מגן שכיכב בשנות ה-80 בוושינגטון קפיטלס והגיע אחרי עונה אחת בסנט לואיס בלוז. לקראת סיום העונה צורף לסגל מגן נוסף, שחקן צעיר ועטור פרסים מליגות הצעירים של קנדה, סקוט נידרמאייר. אף על פי שההגנה המעובה הובילה את הדווילס למאזן טוב בעונה הרגילה, שוב הסתיים הפלייאוף באכזבה עם הפסד בשבעה משחקים בסיבוב הראשון, הפעם לניו יורק ריינג'רס. בעונת 1992/93 הדווילס ניסו את מזלם עם המאמן הרב ברוקס, שאימן את נבחרת ארצות הברית באולימפיאדת לייק פלאסיד (1980) והוביל אותה להישג הגדול בתולדותיה, ה"נס על הקרח". אולם כאשר שוב הודחו הדווילס בסיבוב הראשון, זו העונה הרביעית ברציפות, פוטר ברוקס ובמקומו הובא ממונטריאול קנדיאנס המאמן ז'ק למר.
היסטוריה > 2013 - ההווה: כישלונות וסוף עידן ברודר

הדווילס היו בעמדה לחזור לפלייאוף בעונת 2012/13, אולם סיום רע של העונה המקוצרת שכלל רצף הפסדים הוציא אותם אל מחוץ לפלייאוף. בסיום העונה ביצעו הדווילס מסע רכש כשבראשו החתמה של החלוץ הצ'כי הוותיק יארומיר יאגר, אך נחלו אכזבה קשה כאשר איליה קובלצ'וק בחר לעזוב את הקבוצה ואת ה-NHL לטובת ה-KHL, והאכזבה התעצמה כאשר הדווילס החמיצו את הפלייאוף גם בעונת 2013/14. עם סיום אותה עונה תם עידן בקבוצה, כאשר היא בחרה שלא לחדש את חוזהו של השוער הוותיק מרטן ברודר, שאיבד את מעמדו כשוער הראשון של הקבוצה באותה עונה.
רצף הכשלונות בהגעה לפלייאוף נמשך בעונת 2014/15, תחת הנהגת צוות אימון צעיר שכלל את כוכב העבר של הקבוצה, סקוט סטיבנס, וכוכב עבר נוסף, אדם אוטס. החלפתם לא סייעה לקבוצה שהחמיצה את הפלייאוף גם בעונות הבאות. רק ב-2017/18 חזרה הקבוצה בקושי לפלייאוף, והודחה בסיבוב הראשון. הקבוצה המשיכה בביצועיה החלשים למרות הגעתם של שני חלוצים צעירים שנבחרו במקום הראשון בדראפט - השווייצרי ניקו הישייר (2017) והאמריקאי היהודי ג'ק יוז (2019), שהפך ליהודי הראשון אי פעם שנבחר במקום הראשון בדראפט. המגן לוק יוז, אחיו של ג'ק, הצטרף גם הוא לקבוצה לאחר שנבחר רביעי בדראפט 2021.
בעונת 2022/23 שבה הקבוצה לפלייאוף לאחר עונה רגילה מצוינת עם 52 ניצחונות ו-112 נקודות בטבלה, ואף ניצחה בסיבוב הראשון לראשונה מאז 2012 מול יריבתה המושבעת ניו יורק ריינג'רס בטרם הודחה בסיבוב השני - אך בעונת 2023/24 שבה לסור וסיימה בתחתית הבית המטרופוליטני.
יריבויות

היריבות הגדולה ביותר של הדווילס מאז המעבר לניו ג'רזי היא עם ניו יורק ריינג'רס, המכונה "יריבות נהר ההדסון" על שם הנהר המפריד בין ניו ג'רזי למנהטן, ביתם של הריינג'רס. הן האולם הישן של הדווילס במזרח רד'רפורד והן האולם הנוכחי בניוארק קרובים גאוגרפית לנהר.
עם השנים, בעקבות מפגשי פלייאוף רבים בין הקבוצות, התפתחה יריבות גם עם פילדלפיה פליירס.
מסורת אוהדים

האולם הישן של הדווילס, שנודע בשמו הלא רשמי ה"מדולנדס", היה אחד האולמות העוינים ביותר לשחקן שנחשב לטוב בכל הזמנים, וויין גרצקי. מקור העוינות הוא משחק בין הדווילס לאדמונטון אוילרס, קבוצתו של גרצקי, בעונת 1984, העונה השנייה של הקבוצה בניו ג'רזי. האוילרס הביסו את הדווילס 13:4, וגרצקי כינה אחרי המשחק את הדווילס "בושה לליגה" ו"קבוצת מיקי מאוס". אף על פי שגרצקי התנצל על דבריו, הוא התקבל בקריאות בוז בכל פעם שבא למשחק ב"מדולנדס", כאשר חלק מהאוהדים לובשים כובעי מיקי מאוס כמחאה.
סגל שחקנים

נכון ל-21 באוקטובר 2024
בתרבות

אזכור בולט של ה"דווילז" מופיע בפרק 23 בעונה ה-6, הפרק "הצובע את פניו" (The Face Painter) של הסדרה סיינפלד. אחת מדמויות המשנה בסדרה, דייוויד פאדי (המגולם על ידי השחקן פטריק וורברטון (Patrick Warburton)), צובע את פניו בצבעי הקבוצה, ומראה השד שלו ("דוויל") גורם לכומר דרום-אמריקני פחד מוות, הוא אומר בבעתה: "ראיתי את השטן!..." ובעקבות כך נופל למשכב. חברתו של פאדי באותו הזמן, איליין בניס (ג'וליה לואי-דרייפוס), באה לבקר את הכומר במיטת חוליו, ובאור השמש החודר אל החדר, היא נראית לכומר כמו ה"מדונה" (מרים, אם ישו) - מראה שגורם לכומר למלמל בספרדית: "אני מוכן למות עכשיו".
לוגו קנזס סיטי סקאוטס
לוגו קולורדו רוקיז
קולורדו רוקיז, בלבן, מול אטלנטה פליימס, 1978
מרטן ברודר, שוער הדווילס מעונת 1991/92 ועד עונת 2013/14, בתמונה מ-2007
ניקו הישייר, קפטן הדווילס, במשחק של נבחרת שווייץ עד גיל 20
שמואל אזימוב

| --- | --- |
אין תמונה חופשית
 לידה:  1945 א' באלול ה'תש"ה ברה"מ 
 פטירה:  2014 (בגיל 69 בערך) י"ב בחשוון ה'תשע"ה 
 מדינה:  צרפת 
 תקופת הפעילות:  ?–2014 
 
הרב שמואל אזימוב (היה מכונה ר' מולע; א' באלול ה'תש"ה, 1945 – י"ב בחשוון ה'תשע"ה, 2014) היה שליח חב"ד הראשי בפריז, מגדולי המחזירים בתשובה בצרפת וחבר באגודת חסידי חב"ד העולמית.
קורות חיים

נולד בסמרקנד לרישא ולחיים הלל אזימוב שניהל בהמשך את רשת תלמוד תורה חב"ד בצרפת. בהיותו בן שלוש ברחה משפחתו ועברה לפריז, צרפת, שם גדל בתלמוד תורה שהקים אביו ולמד בישיבת תומכי תמימים בברינוא, ובישיבת תומכי תמימים 770. בהמשך חזר לשמש כשליח בישיבה בברינוא.
בי"ח באדר תשכ"ח נישא לבתיה בת של ר' בן ציון שם טוב, האחרון ביקש מהרבי מלובביץ' שיהיה מסדר קידושין בחתונה, אך הרבי סירב ובמקום זה הוציא מאמר מוגה לכבוד המאורע.
בב' באייר תשכ"ח הגיע בשליחות הרבי מלובביץ' לפריז, לשמש כשליח חב"ד ומנהל סניף צעירי אגודת חב"ד בצרפת.
במשך השנים הקים רשת של מוסדות חינוך והחזיר בתשובה אלפים ליהדות ולחסידות, רבים מהם נהפכו לחסידי חב"ד ואף הפכו לשלוחי חב"ד הפזורים בכל רחבי פריז וסביבותיה.
בין המוסדות שהקים נמנים "חדר ליובאוויטש - פריז", תלמוד תורה ללימודי קודש בלבד ו"בית ליובאוויטש - פריז", בתי חב"ד המרכזי בפריז. שניהם נמצאים ברובע 19 שבפריז ומוסדות 'בית חיה מושקא' שם עמדה אשתו עד לפטירתה בראש מוסדות.
כמו כן הוציא לאור עלון שבועי ביהדות ופרשת שבוע בשם 'לַא סידרה' ("הפרשה") ולקראת החגים המופץ בעשרות אלפי עותקים ברחבי צרפת.
נפטר בי"ב בחשוון תשע"ה, הלווייתו התחילה בצרפת והמשיכה בירושלים בהשתתפות מאות מקורבים שלו שהגיעו במיוחד מצרפת ונקבר בהר הזיתים.
אלבום משה לאופר מנגן חב"ד - 3 הוקדשה לזכרו.
לקריאה נוספת

עיתון כפר חב"ד מס' 1581 המוקדש כולו לרב אזימאוו
מרדכי וינשטוק, "המהפכה הצרפתית", מוסף עיתון בקהילה 1304, פסח תשפ"ג
הערות שוליים

↑  הרב מאיר לובצקי, מדוע סירב הרבי להיות המסדר קידושין של הזוג אזימוב, אתר שטורעם י"ח חשוון תשע"ב
↑  בשער השבועון החרדי 'שעה טובה': "אבי המהפכה הצרפתית", אתר col י"ט חשון תשע"ה
↑  ב"חיה מושקא" הצרפתי מטפחים קריאטיביות, אתר col כ"ג שבט תשס"ז
↑  תשרי צרפתי עם הרבי - ב-130 אלף עותקים אתר col י"ג אלול תשס"ד
↑  עיצוב חדש ל'שיחת השבוע' של צרפת, אתר col י"ז אלול תשס"ה
↑  בדמעות: אלפים נפרדו בפריז מהשליח הרב שמואל אזימוב ע"ה, אתר col י"ב חשון תשע"ה
↑  יוסי נכטיגל, ‏בדמעות: אלפים ליוו את רבי שמואל אזימוב זצ"ל, באתר כיכר השבת, 6 בנובמבר 2014: וידאו מהלוויה
↑  ואז פרצו ההמונים בשירת 'האדרת והאמונה'. תיעוד מרטיט, אתר col, י"ג חשון תשע"ם
↑  הוקמה המצבה של הרב אזימוב: "מילא את שליחותו בהצלחה", אתר col כ' חשון תשע"ה; תמונת המצבה באתר col
↑  על קברו נכתב פ"נ
השליח הרה"ח התמים עוסק בצ"צ וכו'
ר' שמואל ז"ל
בן הרה"ח
ר' חיים הלל ומרת רישא ע"ה
אזימאוו

יו"ר צא"ח ומנהל בית ליובאוויטש פריז והסביבה - צרפת
חבר אגודת חסידי חב"ד העולמית

מילא את שליחותו בהצלחה
באופן ד"אין לשער"
"המהפכה הצרפתית למעליותא"
לקצור את אשר חרשו וזרעו
כ"ק אדמו"ר והרבנית הצדקנית נ"ע זי"ע

פעל במס"נ בהתמסרות ובעדינות
בשדה החינוך כמלמד וכמנהל "החיידר

התקשרותו והתמסרותו עם זוגתו ע"ה
לכ"ק אדמו"ר ולרצונו ופקודתו
בעבודת הפצת המעיינות חוצה
מהווים מופת לרבים ודוגמה חי'

העמיד דור ישרים
תלמידים ותלמידות - ה"גרופ"
הממשיכים בדרכו בשליחות וב"ופרצת"

נפטר ביום רביעי
י"ב מרחשון שנת ה'תשע"ה

ת' נ' צ' ב' ה'
↑  האלבום שהוקדש לר' מולע: השמעת בכורה, אתר col כ"ב חשוון תשע"ה
| --- | --- |
בקרת זהויות :  NLI: 987007902585705171  VIAF: 17158066369308431005   WorldCat (עם VIAF): 17158066369308431005
קבוצת העשור של ה-WNBA

שריל סוופס זכתה ב-4 אליפויות WNBA וב-3 מדליות זהב אולימפיות
קבוצת העשור של ה-WNBA הוא פרויקט שנערך בשנת 2006 בו בחרו את הכדורסלניות הטובות ביותר בעשור הראשון של ליגת ה-WNBA. את 10 הכדורסלניות הטובות ביותר בחרו מתוך רשימה של 30 שחקניות, ואת ההצבעה העניקו אוהדי הליגה, אנשי תקשורת, מאמנים ושחקנים. הרשימה כללה את 10 הכדורסלניות הטובות והמשפיעות ביותר בעשור הראשון של הליגה, עם התייחסות לספורטיביות, שירות לקהילה, מנהיגות ותרומה לכדורסל הנשים.
תשע כדורסלניות מההרכב הראשון זכו במדליה אולימפית אחת לפחות, ושבע כדורסלניות זכו באליפות ה-WNBA. רק כדורסלנית אחת מההרכב הראשון (סינתיה קופר), כבר לא שיחקה כדורסל מקצועני בזמן שהקבוצה נבחרה. שריל סוופס, טינה תומפסון וליסה לסלי, היו שלוש הכדורסלניות היחידות בהרכב הראשון ששיחקו בכל העונות של ה-WNBA.
בחירת השחקנים > ההרכב הראשון

| כדורסלנית | עמדה | קבוצות | קולג' | מדליות אולימפיות בהן זכתה | אליפויות WNBA בהן זכתה | פרסי ליגה בהן זכתה | משחקי אולסטאר בהן השתתפה |
| --- | --- | --- | --- | --- | --- | --- | --- |
| סו בירד | רכז | סיאטל סטורם (2002–2022) | אוניברסיטת קונטיקט | 2004 - מדליית זהב | 2004 | לא זכתה | כפותחת: 2002, 2003, 2005, 2006 |
| טאמיקה קאצ'ינגס | פאוור פורוורד | אינדיאנה פיבר (2002–2016) | אוניברסיטת טנסי | 2004 - מדליית זהב | לא זכתה | 2005 - שחקנית ההגנה של השנה   2002 - רוקי השנה | כפותחת: 2002, 2003, 2005, 2006 |
| סינתיה קופר | רכז | יוסטון קומטס (1997–2000, 2003) | אוניברסיטת דרום קליפורניה | 1988 - מדליית זהב | 1997, 1998, 1999, 2000 | 1997, 1998, 2000 - MVP של העונה הסדירה   1997, 1998, 1999, 2000 - MVP של הגמר | כפותחת: 1999, 2000, 2003 |
| יולנדה גריפית' | סנטר | סקרמנטו מונארכס (1999–2009) | פאלם ביץ' גוניור קולג'   אוניברסיטת פלורידה אטלנטיק | 2000 - מדליית זהב   2004 - מדליית זהב | 2005 | 1999 - MVP של העונה הסדירה   1999 - רוקי השנה   2005 - MVP של הגמר | כפותחת: 2001, 2005, 2006   כמחליפה: 1999, 2000, 2003 |
| לורן ג'קסון | פאוור פורוורד | סיאטל סטורם (2001–2012) | המוסד האוסטרלי לספורט | 2000 - מדליית כסף   2004 - מדליית כסף | 2004 | 2003 - MVP של העונה הסדירה | כפותחת: 2005, 2006   כמחליפה: 2001, 2002, 2003 |
| ליסה לסלי | סנטר | לוס אנג'לס ספארקס (1997–2009) | אוניברסיטת דרום קליפורניה | 1996 - מדליית זהב   2000 - מדליית זהב   2004 - מדליית זהב | 2001, 2002 | 2001, 2004, 2006 - MVP של העונה הסדירה   2004 - שחקנית ההגנה של השנה   2001, 2002 - MVP של הגמר   1999, 2001, 2002 - MVP של האולסטאר | כפותחת: 1999, 2000, 2002, 2003   כמחליפה: 2001, 2005, 2006 |
| קייטי סמית' | קלע | מינסוטה לינקס (1999-2005)   דטרויט שוק (2005-היום) | אוניברסיטת המדינה של אוהיו | 2000 - מדליית זהב   2004 - מדליית זהב | לא זכתה | לא זכתה | כמחליפה: 2000, 2001, 2002, 2003, 2005, 2006 |
| דון סטיילי | רכז | שרלוט סטינג (1999-2005)   יוסטון קומטס (2005-היום) | אוניברסיטת וירג'יניה | 1996 - מדליית זהב   2000 - מדליית זהב   2004 - מדליית זהב | לא זכתה | 1999, 2006 - פרס הספורטיביות | כפותחת: 2002, 2003, 2006   כמחליפה: 2005 |
| שריל סוופס | סמול פורוורד | יוסטון קומטס (1997-היום) | אוניברסיטת טקסס טק | 1996 - מדליית זהב   2000 - מדליית זהב   2004 - מדליית זהב | 1997, 1998, 1999, 2000 | 2000, 2002, 2005 - MVP של העונה הסדירה   2000, 2002, 2003 - שחקנית ההגנה של השנה   2005 - MVP של האולסטאר | כפותחת: 1999, 2000, 2002, 2003, 2005, 2006 |
| טינה תומפסון | פאוור פורוורד | יוסטון קומטס (1997-היום) | אוניברסיטת דרום קליפורניה | 2004 - מדליית זהב | 1997, 1998, 1999, 2000 | 2000 - MVP של האולסטאר | כפותחת: 1999, 2000, 2001, 2002, 2003   כמחליפה: 2006 |
בחירת השחקנים > ראויות לציון

| כדורסלנית | עמדה | קבוצות | קולג' | מדליות אולימפיות בהן זכתה | אליפויות WNBA בהן זכתה | פרסי ליגה בהן זכתה | משחקי אולסטאר בהן השתתפה |
| --- | --- | --- | --- | --- | --- | --- | --- |
| רות'י בולטון | קלע | סקרמנטו מונארכס (1997-2004) | אוניברסיטת אובורן | 1996 - מדליית זהב   2000 - מדליית זהב | לא זכתה | לא זכתה | כפותחת: 2001   כמחליפה: 1999 |
| שאמיקה הולדסקלו | פאוור פורוורד | וושינגטון מיסטיקס (1999-2004)   לוס אנג'לס ספארקס (2005-2006) | אוניברסיטת טנסי | 2000 - מדליית זהב | לא זכתה | 1999 - רוקי השנה | כפותחת: 1999, 2000, 2001, 2002, 2003   כמחליפה: 2005 |
| טישה פנישיירו | רכז | סקרמנטו מונארכס (1998-היום) | אוניברסיטת אולד דומיניון | לא זכתה | 2005 | לא זכתה | כפותחת: 2000, 2001, 2002   כמחליפה: 1999 |
| דיאנה טוראסי | רכז | פיניקס מרקורי (2004-היום) | אוניברסיטת קונטיקט | 2004 - מדליית זהב | לא זכתה | 2004 - רוקי השנה | כפותחת: 2005   כמחליפה: 2006 |
| תרזה וותרספון | רכז | ניו יורק ליברטי (1997-2003)   לוס אנג'לס ספארקס (2004) | אוניברסיטת לואיזיאנה טק | 1988 - מדליית זהב   1992 - מדליית ארד | לא זכתה | 1997, 1998 - שחקנית ההגנה של השנה | כפותחת: 1999, 2000, 2001, 2002, 2003 |
פיינליסטיות אחרות

ג'נט ארקיין
סווין קאש
טמיקה דיקסון
ג'ניפר גילום
בקי האמון
שאנון ג'ונסון
ויקי ג'ונסון
רבקה לובו
מוואדי מאביקה
טאג' מקוויליאמס-פרנקלין
דלישה מילטון-ג'ונס
דיאנה נולאן
ניקשה סיילס
אנדריאה סטינסון
נטלי וויליאמס
הערות שוליים

↑  כל השחקניות, למעט לורן ג'קסון (אוסטרליה), זכו במדליות אולימפיות עבור ארצות הברית.
תב"ת (תנופה בתעסוקה)

ג'וינט ישראל - תבת (תנופה בתעסוקה) היא חברה לתועלת הציבור (חל"צ) שהוקמה בשנת 2006 כשותפות בין ג'וינט ישראל וממשלת ישראל במטרה לסייע לאוכלוסיות שנמצאות מחוץ לשוק העבודה להשתלב ולהתקדם בעולם התעסוקה.
תבת פועלת בשותפות עם משרדי ממשלה, רשויות מקומיות, עמותות ומעסיקים ומקדמת את המטרות הבאות:
לפתח תוכניות, מודלים ומדדים חדשניים בתעסוקה וביזמות
להטמיע מענים תעסוקתיים במערך השירותים בישראל ובקרב מעסיקים
להוות מרכז לפיתוח ידע, תפיסות ושיטות יישומיות בתעסוקה וביזמות ולהפצתן ברבים
ייעוד:
ארגון יוזם הפועל בשותפות רחבה ומוביל שינוי בר-קיימא בשוק העבודה בישראל. שואף להשפיע על מיליון איש בישראל לצאת ממעגל העוני באמצעות שילוב וקידום בעולם התעסוקה.
אוכלוסיות היעד של תבת הן: חרדים, החברה הערבית בדגש מיוחד על העסקת נשים, אנשים עם מוגבלויות, עולים חדשים בעיקר יוצאי אתיופיה, קוקז ובוכרה, מבוגרים צעירים מודרים בגילאי 18 - 34 חסרי עורף משפחתי וכלכלי. היקפים מספריים של המשתתפים בתוכניות תבת: עד סוף שנת 2014 השתתפו בתוכניות התעסוקה של תבת מעל 133,000 איש ואשה שיעור ההשמה הממוצע עומד על 70%.
תבת מתוקצבת שווה בשווה על ידי משרד העבודה, הרווחה והשירותים החברתיים (בעבר על ידי משרד הכלכלה) והג'וינט, תקציב תלת שנתי כ-90 מיליון ש"ח.
תשתיות ותוכניות

תשתיות תעסוקה מקומיות:
"ריאן" מרכזי תעסוקה לחברה הערבית
"מפתח" מרכזי פיתוח תעסוקה לחרדים
"מעגל החיים" מרכזי תעסוקה לאוכלוסיות הרווחה
"מעברים" תעסוקה במגזר הכפרי
"רשות מקדמת תעסוקה" מרכזי תעסוקה בפריפרייה.
תוכניות תעסוקה ייחודיות לפי אוכלוסיות:
תוכנית שח"ר בשיתוף עם צה"ל, משלבת צעירים חרדיים במסגרות צבאיות מקצועיות וכך מאפשרת לרכוש ניסיון מקצועי ותעסוקתי תוך כדי מילוי חובת השרות הצבאי.
תוכנית "חנוך" הפועלת לקידום חינוך והשמה מקצועית לצעירים חרדים שאינם במסלול התורני המסורתי, התוכנית מציעה השלמת כישורי בסיס לצד הכשרה מקצועית ייעודית ובניית מסלול קריירה.
תוכנית "רמפה" מיועדת לצעירים (18 -35) עם מוגבלויות המעוניינים ובעלי פוטנציאל להשתלב בשוק העבודה. התוכנית נמצאת בשלב הפיילוט ומוצעת בחמישה מרכזי צעירי ורשות מקדמת: עכו, כרמיאל, מגדל העמק, יקנע וטבריה .
תוכנית "התמחות" לאקדמאים עם מוגבלות במגזר הציבורי
תוכנית "אפיקים משלבת" מיועדת לצעירים וצעירות (18-25) רווקים ורווקות, חסרי עורף משפחתי וכלכלי שאינם לומדים ואינם עובדים בעבודה קבועה. במסגרת התוכנית מקבלים המשתתפים ליווי וסיוע בהשתלבות בעבודה. התוכנית נמצאת בשלב הפיילוט ופועלת בשלושה יישובים: אשדוד, חיפה, ובאקה אל גרבייה-ג'ת.
תבת משמשת כחממה לתוכניות תעסוקה לאחר שהתוכניות מוכיחות את עצמן הם מועברות להפעלה והטמעה על ידי הממשלה ו/או המגזר העסקי עם עמותות העוסקות בתחום. גם לאחר שהתוכניות הועברו להטמעה בממשלה וברשויות המקומיות, תבת מספקת ליווי מקצועי באמצעות הדרכה, הכשרה והשתלמות. כדי לשמר את תחום קידום התעסוקה בחזית הידע העולמי תבת מספקת מערך פיתוח ידע וכלים לשירות כל העוסקים בתחום.
תוכניות "בוגרות" שיצאו מהפעלה ישירה על ידי תבת:
"אשת חיל" - תוכנית העוסקת בשילוב בעבודה של נשים המרוחקות מעולם העבודה בגישה משפחתית ורב תרבותית. התוכנית פותחה בג'וינט עבור נשים עולות מאתיופיה, הורחבה והותאמה על ידי תב"ת לאוכלוסיות נוספות הנמצאות במעבר בין תרבותי. תוכנית זו מעניקה ליווי פרטני וקבוצתי של 3 שנים למשתתפות,
"צופיה" - תוכנית שמטרתה לסייע לנשים חרדיות להשתלב במעגל העבודה. במסגרת התוכנית ניתן קורס הכשרה מקצועית חינם למתאימים תוך כדי מתן אבחון והכוונה, מכינות וסדנאות, פיתוח כלי סיוע מותאמים ועזרה בהשמה, באמצעות גוף חרדי, הכול בהתייחסות ייחודית למאפייני האוכלוסייה.
ExcelHT בשיתוף עם עמותת ITWorks מיועדת לסטודנטים מצטיינים מהחברה הערבית הדרוזית והצ'רקסית המעוניינים להשתלב בתעשיית ההייטק.
אפיקים - תוכנית המסייעת לצעירים (18-25) חסרי עורף משפחתי וכלכלי להשתלב בתעסוקה איכותית. התוכנית עברה להפעלה על ידי משרד הרווחה ופועלת בכ-20 יישובים ברחבי הארץ.
מכללת המלחמה של צבא ארצות הברית

| --- | --- |
סמל המכללהסמל המכללה

 מכללה לקציני מטה
 תקופת הפעילות:  17 בנובמבר 1901 – הווה (123 שנים)
 בעלי תפקידים
 נשיא:  מייג'ור גנרל דייוויד היל
 מיקום
 מיקום:  קרלייל, פנסילבניה, ארצות הברית
 מדינה:  ארצות הברית ארצות הברית
 קואורדינטות:  40°12′40″N 77°10′23″W﻿ / ﻿40.211°N 77.173°W﻿ / 40.211; -77.173
 armywarcollege.edu
 he
 
מכללת המלחמה של צבא ארצות הברית (באנגלית: United States Army War College) היא מוסד ללימודים גבוהים של צבא ארצות הברית.